b"\n_START_ARTICLE_\nSant Maurici de Saut\xc3\xb3\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia est\xc3\xa0 documentada ja al 968, data d'un privilegi de Joan XIII que en confirma la depend\xc3\xa8ncia a l'abadia de Sant Miquel de Cuix\xc3\xa0. L'edifici, rom\xc3\xa0nic del segle XII, va ser restaurat entre el 1769 i el 1780.\n_START_SECTION_\nL'edifici\n_START_PARAGRAPH_\nA l'esgl\xc3\xa9sia actual, fortificada, hom hi accedeix per una escalinata de pedra. \xc3\x89s una esgl\xc3\xa9sia de nau \xc3\xbanica, coberta amb volta de can\xc3\xb3 llis apuntat, l'absis rom\xc3\xa0nic de la qual va ser enderrocat el segle XVIII i substitu\xc3\xaft per una cap\xc3\xa7alera rectangular, que cont\xc3\xa9 una sagristia al costat nord. La porta, senzilla, feta amb un arc de mig punt, s'obre a la fa\xc3\xa7ana meridional, on hi ha tamb\xc3\xa9 una finestra de doble esqueixada i arc de mig punt. Al frontis de ponent s'obre una segona finestra id\xc3\xa8ntica a la primera. L'aparell \xc3\xa9s molt acurat, fet de carreus de granit ben escairats i polits. Damunt del sector oest de l'esgl\xc3\xa9sia s'aixeca una torre quadrada, amb m\xc3\xa9s aspecte de torre de defensa que de campanar, assentada damunt la roca del penyal on es troba. T\xc3\xa9 espitlleres, i al costat nord es conserva un fragment de la muralla del castell, en el qual s'integrava l'esgl\xc3\xa9sia. La part superior de la torre \xc3\xa9s fet amb aparell de m\xc3\xa9s qualitat que la inferior, possiblement corresponent a la conversi\xc3\xb3 de torre defensiva en campanar.\n_START_SECTION_\nMobiliari\n_START_PARAGRAPH_\nA l'interior, s'hi poden admirar els retaules del Sant Crist del segle\xc2\xa0xvii i, del segle\xc2\xa0xviii, els de la Verge i el de l'Altar Major. Unes altres peces d'inter\xc3\xa8s s\xc3\xb3n una creu processional del segle\xc2\xa0xvii feta de fusta, diverses escultures, entre les quals destaca una mareded\xc3\xa9u amb l'Infant, del segle\xc2\xa0xiv de fusta policromada; i calzes i encensers d'entre els segles XV i dinou."